<classify> WAZIRI wa Kilimo, Japhet Hasunga amesema kwa sasa nchi ni salama na haijavamiwa na Nzige wa Jangwani.Hasunga alisema hayo alipozungumza na waandishi wa habari jana jijini hapa kuhusu tishio la kuvamiwa na Nzige wa Jangwani.Alisema mpaka sasa hakuna uthibitisho wa kitaalamu kuhusu uwepo wa Nzige wa Jangwani nchini.Kulikuwa na taarifa kuwa kuna nzige wameonekana katika maeneo ya Loliondo, Ngorongoro na Manyara, tumetuma wataalamu wetu ambao wamethibitisha hakuna nzige waliovamia Tanzania mpaka sasa.Tunachoshukuru Nzige wa Jangwani wanaonekana kuvamia Kenya wamebadili mwelekeo na kuelekea Kaskazini Magharibi, hii inatufanya tupate ahuweni na tujione angalau bado tuko salama, lakini serikali bado tunafuatailia mzunguko na mwelekeo wa nzige hao, alisema Hasunga.Hasunga alisema katika kutambua athari za visumbufu vya milipuko ikiwamo nzige, serikali imeendelea kuchukua tahadhari kwa kuratibu upatikanaji wa viuatilifu maalumu vya kudhibiti nzige.Alisema kwa sasa nchi ina lita 7,000 za viuatilifu na nusu lita ina uwezo wa kuhudumia hekari moja. Alisisitiza kuwa serikali kupitia Wizara ya Kilimo, inaendelea na manunuzi ya viuatilifu hivyo kwa ajili ya nzige na visumbufu vingine.Pia wizara imetuma wataalamu katika mikoa ya Arusha, Kilimanjaro, Tanga na Mara, ambayo inapakana na Kenya kufuatilia na kubaini viashiria vya uwepo wa Nzige wa Jangwani.Pia tumeandaa mpango wa kukabiliana na tishio la kuvamiwa na nzige wa jangwani utakaoshirikisha wizara na taasisi mbalimbali za serikali mashirika ya kimataifa, sekta binafsi na wakulima, alisema.Alisema pia wanaendelea kutoa elimu ya utambuzi na udhibiti wa Nzige wa Jangwani kwa wadau wa kilimo wakiwamo wakulima na maofisa ugani kupitia mafunzo maalumu na vyombo vya habari.Alisema pia wamejipanga kuandaa machapisho kwa lugha rahisi mfano wa vijarida, vipeperushi na miongozo ya kudhibiti Nzige wa Jangwani.Aidha, Hasunga alitoa wigo kwa wananchi hususani wakulima na wadau wa kilimo, kutoa taarifa ya viashiria au uwepo wa Nzige wa Jangwani kwenye maeneo ya kilimo, malisho na uoto wa asili.  <topic>: kitaifa 